Şoferii români plătesc tot mai mult pentru combustibil. Comparativ cu luna trecută, preţul mediu al unui litru de benzină s-a majorat cu 5,1%.
Acest lucru înseamnă că un plin de 50 de litri costă cu 17,5 lei mai mult decât în urmă cu 30 de zile.
În cazul motorinei, preţul mediu al unui litru a crescut cu 3,4%, ceea ce înseamnă că un plin de 50 de litri costă astăzi cu 12,5 lei mai mult decât în urmă cu 30 de zile.
Prima scumpire notabilă a avut loc chiar în prima zi a anului, atunci când acciza a fost actualizată cu rata inflaţiei. De atunci, preţul a crescut.
De la 1 iulie, va urma o altă creștere a prețului carburanților, tot pe baza actualizării accizei.
Benzina se va scumpi cu 43 de bani pe litru, în timp ce motorina se va scumpi cu 39 de bani pe litru.
Luând în considerare preţurile actuale, chiar dacă până la 1 iulie nu va exista niciun fel de scumpire, ceea ce este puţin probabil, litrul de benzină ar depăşi 7,6 lei/ litru, iar cel de motorină ar ajunge la pragul de 8 lei/litru.
Taxele şi accizele ocupă o parte importantă în structura preţului carburanţilor, de aproximativ 40%.